钦定古今图书集成/理学汇编/文学典/第118卷 > 程智
## 钦定古今图书集成/理学汇编/文学典/第118卷 > 程智

按休宁县志：智，字子尚，号云庄，会里人。幼读书，以圣
贤为分内事，弱冠深究《易》理，至忘寝食，闻善《易》者，必
就正焉。高大中丞攀龙亟称之。入径山，闭关三年。一
日，群疑悉破，曰：“一四天地之元，二三天地之交。佛氏
知天地之元，意主无生；道教知天地之交，意主长生。
至参两倚数，用六用九，大衍五十，则惟儒者能之。此
‘生生之谓易’”也。著有一、四、二、三、参、两诸说，及《大易宗
旨》《中庸旨说》诸书。智为文章，浩瀚奔放，一泻千里，深
得南华《华严》三昧。其《与金正希论孝书》，尤为世所传
诵云。